
През последните десетилетия сравнителното славянско езикознание обръща 
голямо внимание на функционалните еквиваленти на различни морфологични ка- 
тегории между отделните славянски езици, което представлява много ценен принос 
както в чисто теоретичен аспект, така и в областта на преводознанието и на самата 
преводаческа практика, а също и в областта на дидактиката - на преподаването на 
славянските езици като чужди. В този контекст през 2019 година сравнителните из- 
следвания в областта на славянската морфология бяха обогатени с издаването на 
два труда на дългогодишния преподавател по чешки език в Софийския университет 
д-р Стилиян Стойчев: Българският морфологичен резултатив и чешкият език или за 
съвременния български морфологичен резултатив и неговите функционални еквива- 
ленти в съвременния чешки език и Българският морфологичен релатив и чешкият 
език или за съвременния български морфологичен релатив и неговите функционални 


еквиваленти в съвременния чешки език. 

Монографията Българският морфологичен резултатив и чешкият език или за 
съвременния български морфологичен резултатив и неговите функционални екви- 
валенти в съвременния чешки език за първи път както в българското, така и в чеш- 
кото езикознание прилага метода за установяване на чуждоезична функционална 
еквивалентност при изследване на резултативността в българския и чешкия език. 
Авторът представя синхронен анализ на морфологичния резултатив в съвременния 
български език както в синтагматичен, така и в парадигматичен план, дефиниран 
като маркирана грамема резултатив на двуграмемната българска глаголна морфоло- 
гична категория вид на действието. Ст. Стойчев също установява и анализира син- 
хронно и класифицира чешките доминантни, основни допълнителни и периферни 
допълнителни еквиваленти на българския морфологичен резултатив, като изгражда 
съответните т.нар. функционално еквивалентни ветрила. В този свой труд авторът 
представя първи опит в българистиката за установяване на т. нар. вътрешноезикова 
функционална еквивалентност и за моделиране на функционално-семантичното 
микрополе на резултативността в съвременния български език. Интересни са и на- 
блюденията за по-слабо развитото чисто синтактично микроядро на функционално- 
семантичното миркополе на резултативността в съвременния чешки език, което дава 
възможност на Ст. Стойчев да направи може би първото в контрастивната славистика 
изобщо системно типологично ориентирано синхронно сравнително изследване на 
резултативността в двата съпоставяни езика. 

Монографията Българският морфологичен релатив и чешкият език или за 
съвременния български морфологичен релатив и неговите функционални еквива- 
ленти в съвременния чешки език е посветена на проявите на конкуренция между 
различните езикови средства при изразяването на семата релативност в българския 
и чешкия език, както и на граматичната асиметрия между тях в това отношение. 
Авторът изследва българските финитни релативни словоформи, т.е. словоформите 
на маркираната грамема релатив на българската морфологична вербална категория 
таксис в качеството й на морфологично средство за изразяване на семата релатив- 
ност, като търси и техните функционални еквиваленти в съвременния български 
и в съвременния чешки език. Авторът проследява паралелно и конфронтативно про- 
явите на глаголна релативност в двата изследвани езика и в трите темпорални плана 
- в плана на настоящето, в плана на бъдещето и в плана на миналото. При анализа на 
различните словоформи на българския морфологичен релатив Ст. Стойчев защитава 
убеждението, че установяването на евентуални техни вътрешноезикови (т.е. българ- 
ски) функционални еквиваленти предлага и добри идеи за търсене на структурно 


разнообразни еквиваленти и същевременно теоретично издържани решения при 

превод на тези словоформи на езици, които или никога не са притежавали морфо- 
логична категория таксис, или са я изтласкали в периферията на морфологичната 
си система и са на път да я загубят (какъвто по мнение на автора е чешкият език), 
или вече са я изгубили. 

Анализираният езиков материал и в двете публикации в по-голямата си част 
е ексцерпиран от паралелните български и чешки текстове, включени в Паралелния 
корпус на Чешкия национален корпус (в корпуса са включени оригинални български 
текстове и техни чешки преводи). 

Характерно и за двете монографии е задълбоченото познаване от страна на 
автора на научната литература по изследваните теми (библиографията на всяка от 
тях включва заглавия не само на чешки и български изследователи, но и трудове 
на почти всички славянски езици). Авторът представя морфологичните категории 
резултатив и релатив с прецизност и последователност, с подходящо избрана мето- 
дология. Изчерпателната теоретична база и многобройните анализирани примери, 
служещи за илюстрация, могат да бъдат използвани както в процеса на обучение по 
български език като чужд за представители от други славянски страни, така и при 
подготовката на бъдещи преводачи. 

Направените изводи и установените функционално еквивалентни зависимо- 
сти, макар и засягащи само два частни случая от българската граматика, биха могли 
да бъдат интересни и за изследователите както на теорията, така и на практиката при 
преподаването на български език като чужд, а също така да послужат като импулс за 


лингвистични изследвания и сравнения и с други славянски езици. 

